Pofadder-verhoor begin MaandagLeon en Suretha Brits (Foto: Verskaf) Meer as ŉ jaar ná die gru-moord op die hoteleienaar Leon Brits, sal sy weduwee, Suretha Brits, se verhoor Maandag in die hooggeregshof in Upington in die Noord-Kaap afskop. Die verhoor is vir drie weke op die hofrol geplaas. Brits sal saam met twee ander beskuldigdes, Enrich Williams (34) en Amantle Bareki (24), in die hof verskyn. Al drie staan tereg op Leon se moord. Leon is op 7 Oktober verlede jaar wreed vermoor en sy liggaam in die swembad van die egpaar se huis in Pofadder gegooi. Suretha het later Leon se liggaam in die swembad “ontdek”. Suretha se regsverteenwoordiger, Sandy du Plessis van De Korte & Du Plessis Geïnk. in Pretoria, kon Vrydag nie veel inligting oor die verhoor aan Maroela Media bekendmaak nie. Dit is dus nie bekend of Suretha sal getuig of nie. Du Plessis is in Augustus as Suretha se nuwe regsverteenwoordiger aangestel, ná sy haar vorige regspan die trekpas gegee het. Dit volg nadat haar borgtogaansoek deur die landdroshof in Pofadder en die hooggeregshof in Kimberley geweier is. Suretha se inhegtenisneming op 29 Maart het die Pofadder-gemeenskap geruk en spruit uit ’n pleitooreenkoms wat Jacques van Vuuren, die man wat Suretha glo gehuur het om die moord te pleeg, met die staat gesluit het. Volgens die pleitooreenkoms het Suretha glo derduisende rande betaal om Leon te laat vermoor en het sy glo ook die hele moord haarfyn beplan. Van Vuuren, Williams en Bareki is oorspronklik vir Leon se moord in hegtenis geneem. Tydens Suretha se borgtogaansoek het die staat verklarings en staatsgetuienis in die hof voorgelees waarin beweer word dat sy nie net vir Van Vuuren genader het om haar man te laat “uithaal” nie. Volgens een van haar sogenaamde minnaars, Denton Nienaber (40), se verklaring het sy hom glo óók gevra om Leon te vermoor. Die staat het op grond van verklarings van getuies aangevoer dat Suretha seksuele verhoudings met ander mans gehad het terwyl sy en Brits getroud was. Volgens Nienaber se verklaring wat in April in die hof voorgelees is, is aangevoer dat Suretha uiters ongelukkig in haar huwelik was, maar nie van haar man wou skei nie omdat haar kinders kwansuis daaronder sou ly. Sy het ook glo verskeie kere vantevore aan haar minnaar gesê dat sy Leon wou laat “uithaal”. Suretha het met haar laaste hofverskyning in Julie steeds haar betrokkenheid by Leon se moord ontken.